## DOKUMENTI KONSULTATIV

1. Për draftin “Për mbrojtjen e të dhënave personale”

|  |
| --- |
| Ministria e Drejtësisë, në kuadër të procesit të konsultimit për projektligjin “Për mbrojtjen e të dhënave personale” mirëpret sugjerimet nga qytetarët, ekspertë të fushës, nga të gjitha institucionet e interesuara, komuniteti i biznesit, organizata jofitimprurëse, shoqëria civile që kanë si objekt të veprimtarisë mbrojtjen e të dhënave personale. |

Kohëzgjatja e konsultimeve:

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 15 qershor 2022. |

Si të përgjigjeni:

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë Bulevardi “Zogu I-rë”, Tiranë, në adresën e emailit të koordinatorit për konsultimin publik alma.dylgjeri@drejtesia.gov.al, si dhe nëpërmjet komenteve të drejtpërdrejta në tryezat e konsultimit të zhvilluara në Ministrinë e Drejtësisë. |

Kontakti:

|  |
| --- |
| Alma Dylgjeri, Koordinatore për konsultimin publik në Ministri: alma.dylgjeri@drejtesia.gov.al |

Datat dhe vendet e takimeve publike:

|  |
| --- |
| E-Konsultimi: në portalin “Rregjistri Elektronik për Njoftimet dhe Konsultimet Publike” 20 ditë pune, duke filluar nga data 15 qershor 2022. Tryeza konsultimi në Ministrinë e Drejtësisë me përfaqësues të institucioneve të pavarura dhe ato të krijuara me ligj, komunitetin e biznesit, si dhe me përfaqësues të shoqërisë civile brenda javës së dytë të muajt korrik 2022. |

Sfondi i propozimit legjislativ

|  |
| --- |
| Kuadri ligjor në fuqi për mbrojtjen e të dhënave personale, nuk është i përafruar me acquis communautaire në fushën e mbrojtjes së të dhënave personale dhe konkretisht me Rregulloren e (BE) 2016/679 “Për mbrojtjen e personave fizikë lidhur me përpunimin e të dhënave personale dhe për lëvizjen e lirë të këtyre të dhënave dhe shfuqizimin e direktivës 95/46/KE” dhe Direktivën (BE) 2016/680 “Për mbrojtjen e personave fizikë në lidhje me përpunimin e të dhënave personale nga autoritetet kompetente me qëllim parandalimin, hetimin, zbulimin, ndjekjen penale të veprave penale apo ekzekutimin e dënimeve penale dhe për lëvizjen e lirë të këtyre të dhënave”. Hartimi i një projektligji të ri për mbrojtjen e të dhënave personale është i nevojshëm për përditësimin e legjislacionit në fuqi, në përputhje me dinamikën e zhvillimeve të proceseve të përpunimit të të dhënave, me impakt jo vetëm kombëtar, por edhe global. Duke qenë se qëllimi i reformës së BE në fushën e mbrojtjes së të dhënave personale, është pikërisht që të garantojë mbrojtje maksimale të privatësisë, në një kohë kur përpunimi i të dhënave personale në kuadër të zhvillimeve teknologjike është shumëfishuar nga koha në të cilën është miratuar Direktiva e vitit 1995, lind si domosdoshmëri përafrimi i kuadrit ligjor aktual, me *acquis* e BE në këtë fushë. Kjo nisur edhe nga fakti se zhvillimet teknologjike të reja nuk mbulohen nga legjislacioni aktual, të tilla si, big data, aplikacionet mobile, platformat e rrjeteve sociale, etj.Ndërhyrja me një projektligj të ri në këtë fushë është e nevojshme pasi miratimi i tij, me gjithë risitë që sjell, kryesisht sa i përket shtimit të të drejtave të subjekteve të të dhënave personale si dhe garantimin e masave të sigurisë që duhet të ndërmerren nga kontrolluesit dhe përpunuesit të cilat rrjedhimisht rrisin përgjegjshmërinë dhe llogaridhënien e tyre gjatë procesit të përpunimit, ndikon në rritjen e besimit të qytetarëve në garantimin e kësaj të drejte. Përmes kësaj ndërhyrje, synohet edhe ndërgjegjësimi i shoqërisë mbi privatësinë dhe ushtrimin në mënyrë efektive të së drejtës së tyre për mbrojtjen e të dhënave personale. Disa nga objektivat e këtij ligji janë: harmonizimi me acquis communautaire, zbatimi i standardeve të BE në fushën e mbrojtjes së të dhënave personale, garantimi i mbrojtjes së të dhënave personale në mënyrë sa më efektive nëpërmjet rritjes së “përgjegjshmërisë” së kontrolluesve dhe përpunuesve në procesin e përpunimit të të dhënave personale, sigurimi i mbikëqyrjes efektive të zbatimit të këtij legjislacioni, si dhe përfshirja e Shqipërisë në listën e shteteve për të cilat Komisioni Europian përcakton se ofron sistem të përshtatshëm të mbrojtjes së të dhënave personale.Komisioneri për të Drejtën e Informimit dhe Mbrojtjen e të Dhënave Personale është institucion i pavarur i administratës publike, përgjegjës për mbikëqyrjen e zbatimit të ligjit për mbrojtjen e të dhënave personale. Pavarësisht punës së kryer nga Zyra e Komisionerit në këtë drejtim, me qëllim adresimin e problematikave që lidhen me përpunimin e të dhënave personale në sfidat që sjell zhvillimi teknologjik, është i domosdoshëm përafrimi i legjislacionit aktual në fuqi për mbrojtjen e të dhënave personale me acquis në këtë fushë.Duke kuptuar rëndësinë e kësaj reforme, Zyra e Komisionerit mori masa për përafrimin e legjislacionit për mbrojtjen e të dhënave personale që nga momenti i hyrjes së fuqi në vitin 2018 të GDPR dhe Direktivës së Policisë. Zyra e Komisionerit është përfituese e projektit të binjakëzimit, financuar nga programi i BE-së IPA 2017, sipas aktivitetit “*Ndërtimi i institucioneve për harmonizimin me acquis të BE për të përmbushur kriteret ekonomike lidhur me mbrojtjen e të dhënave*”, i cili ka si qëllim të asistojë institucionin në përafrimin e legjislacionit kombëtar në fuqi, me *acquis* të BE në fushën e mbrojtjes së të dhënave personale si dhe të mbështesë në zhvillimin e mëtejshëm të kapaciteteve administrative të institucioneve shqiptare për të zbatuar këto *acquis*. Sa më sipër, projektligji i ri është hartuar nga ekspertët e projektit të binjakëzimit në bashkëpunim me stafin e Zyrës së Komisionerit të angazhuar në këtë proces. Projektligji i hartuar nga ekspertët dhe Zyra e Komisionerit, si dhe relacioni shpjegues i janë përcjellë Ministrisë së Drejtësisë për vijimin e procedurave të mëtejshme për miratimin e tij. Në këto kushte, Ministria e Drejtësisë ka nisur procesin e konsultimit të projektaktit, me qëllim marrjen e komenteve apo sugjerimeve të aktorëve të ndryshëm të përfshirë si; qytetarët, komuniteti i biznesit, shoqëria civile, OJF, etj. |

Propozimet

|  |
| --- |
| Qëllimi i këtij ligji është përafrimi i legjislacionit të BE-se në fushën e mbrojtjes së të dhënave personale dhe synon:* Përafrimin legjislacionit kombëtar me Rregulloren e (BE) 2016/679 “Për mbrojtjen e personave fizikë lidhur me përpunimin e të dhënave personale dhe për lëvizjen e lirë të këtyre të dhënave dhe shfuqizimin e direktivës 95/46/KE” dhe Direktivën (BE) 2016/680 “Për mbrojtjen e personave fizikë në lidhje me përpunimin e të dhënave personale nga autoritetet kompetente me qëllim parandalimin, hetimin, zbulimin, ndjekjen penale të veprave penale apo ekzekutimin e dënimeve penale dhe për lëvizjen e lirë të këtyre të dhënave”;
* Adoptimin e standardeve bashkëkohore në fushën e mbrojtjes së të dhënave personale;
* Zgjerimin e të drejtave të subjektit të të dhënave dhe përmirësimin të drejtat që ai gëzon aktualisht me qëllim garantimin e një niveli kontrolli më të lartë mbi të dhënat e tij personale;
* Përfshirjen e detyrimeve të reja për kontrolluesit dhe përpunuesit të cilat prezantohen për herë të parë në legjislacionin për mbrojtjen e të dhënave personale me qëllim garantimin më efektiv të sigurisë së informacionit në procesin e përpunimit të të dhënave personale;
* Shtimin e kategorive të të dhënave personale “sensitive” me “të dhëna gjenetike”, “të dhëna biometrike”, “të dhëna për orientimin seksual” dhe në të njëjtën kohë paraqitet si kusht thelbësor detyrimi i kontrolluesëve dhe përpunuesëve për të garantuar masa mbrojtëse të përshtatshme me qëllim përpunimin e ligjshëm të tyre.
* Rregullimin në mënyrë shumë më gjithëpërfshirëse dhe të hollësishme të përpunimit të të dhënave personale për qëllime të posaçme;
* Krijimin e një kuadri ligjor gjithpërfshirës, duke garantuar edhe mbrojtjen e të dhënave personale në lidhje me përpunimin e të dhënave nga autoritetet kompetente për qëllimet e parandalimit, hetimit, zbulimit ose ndjekjes penale të veprave penale ose ekzekutimin e dënimeve penale, dhe lëvizjen e lirë të të dhënave të tilla;
* Sigurimin e mbikëqyrjes efektive të zbatimit të legjislacionit për mbrojtjen e të dhënave personale nëpërmjet forcimit të rolit të Zyrës së Komisionerit në cilësinë e autoritetit përgjegjës për garantimin e kësaj të drejte;
* Rishikimin e sanksioneve administrative në rritje, me qëllim përputhshmërinë me GDPR;
 |

Pyetjet

|  |
| --- |
| Çështjet kryesore që mendojmë se duhet të diskutohen lidhur me këtë nismë janë:* A mendoni se ky projektligj përafron në mënyrë të plotë dhe të duhur legjislacionin e BE në fushën e mbrojtjes së të dhënave personale?
* A mendoni se më këtë ligj do të garantohet në mënyrë të efektive mbrojtja e të dhënave personale dhe përpunimi i ligjshëm i tyre?
* A vlerësoni se standardet e parashikuara në këtë ligj janë të përshtatshme dhe mund të zbatohen gjerësisht në praktikë në Republikën e Shqipërisë?
* A mendoni se me kompetencat dhe parashikimet e reja ligjore Zyra e Komisionerit do të garantojë zbatimin efektiv të këtij legjislacioni?
* A ka elementë të tjerë që duhet të përfshihen në projektligj?
 |